Andijonda aka-ukaning janjali pichoqbozlik bilan tugadi

Andijon viloyatida aka-ukaning janjali pichoqbozlik bilan tugadi, deya xabar bermoqda IIV Jamoatchilik va ommaviy axborot vositalari bilan aloqalar boshqarmasi.
Voqea Oltinko‘l tumanida yuz bergan. Oltinko‘l sanoat kasb-hunar kolleji o‘quvchisi F.A. uyda maktabda yuqori sinfda o‘qiydigan ukasi A.A. bilan janjallashgan.
Janjal davomida aka ukasiga qarata pichoq otgan — pichoq ukaning chap kurak qismiga tekkan. “Natijada A.A. jarohat olib kasalxonaga yotqizilgan. F.A. ushlangan”, — deyiladi IIV axborotida.
Qo‘shimcha qilishlaricha, hozirda holat yuzasidan jinoyat ishi qo‘zg‘atilib, tergov harakatlari olib borilmoqda.